bluuebunny/crossref_metadata_2025 huggingface dataset:
Blood flow modelling in arteries with deformable walls
Authors: Σιόγκας Παναγιώτης
Published: September 2021

Η παρούσα διατριβή ασχολείται με τη μοντελοποίηση της ροής αίματος σε αρτηρίες με παλλόμενα τοιχώματα. Βασικός της στόχος είναι η μελέτη της επίδρασης του αρτηριακού τοιχώματος στη μοντελοποίηση της ροής αίματος και πιο συγκεκριμένα, σε σημαντικές αιμοδυναμικές παραμέτρους όπως είναι οι ενδοαγγειακές πιέσεις και οι διατμητικές τάσεις που δημιουργούνται στο τοίχωμα. Σε αυτή την κατεύθυνση λοιπόν, έχουν πραγματοποιηθεί προσομοιώσεις με τη χρήση της μεθόδου των πεπερασμένων στοιχείων σε τρισδιάστατα μοντέλα στεφανιαίων αρτηριών με τη χρήση πραγματικών συνοριακών συνθηκών για την επαλήθευση της αποτελεσματικότητας των δύο μεθόδων (χρήση άκαμπτου τοιχώματος ή παραμορφώσιμου τοιχώματος). Επόμενος στόχος της διατριβής είναι η εγκαθίδρυση νέων υπολογιστικών μεθόδων για την εκτίμηση λειτουργικότητας στεφανιαίων βλαβών με τη χρήση μη επεμβατικών ή επεμβατικών μεθόδων στεφανιαίας απεικόνισης, με μεγαλύτερη έμφαση να δίνεται στις μη επεμβατικές τεχνικές. Τελικός σκοπός της διατριβής είναι η δημιουργία λογισμικού για την τρισδιάστατη ανακατασκευή αγγείων και την εκτίμηση της λειτουργικότητας στεφανιαίων αρτηριών, το οποίο θα μπορεί να βοηθά τον καρδιολόγο στην καθημερινή του εργασία. Η συμβολή της παρούσας διδακτορικής διατριβής συνοψίζεται στους παρακάτω παράγοντες: (i) επαλήθευση της ακρίβειας της μοντελοποίησης ροής αίματος σε ό,τι σχετίζεται με τον υπολογισμό σημαντικών αιμοδυναμικών παραμέτρων, (ii) η εκτενής σύγκριση προσομοιώσεων ροής αίματος με τη χρήση άκαμπτων ή παραμορφώσιμων τοιχωμάτων, (iii) η εφαρμογή και η εγκαθίδρυση δεικτών για την εκτίμηση της λειτουργικότητας στεφανιαίων αρτηριών, (iv) η σύγκρισή τους με ήδη αποδεκτές τεχνικές όπως η FFR και το MBF και (v) η δημιουργία συστημάτων για την τρισδιάστατη ανακατασκευή αγγείων και την εκτίμηση της λειτουργικότητας στεφανιαίων αγγείων.
Ανατομική μελέτη των οστικών δοκίδων του αστραγάλου του ανθρώπου με την μέθοδο της φωτοελαστικότητας
Authors: Μπούρος Ευάγγελος
Published: September 2021

Σκοπός της έρευνας μας είναι να μελετήσουμε την αρχιτεκτονική των οστικών δοκίδων του αστραγάλου, καθώς και την συσχέτιση αυτών με τις επικρατούσες μηχανικές τάσεις (σύνθλιψης κυρίως) που εφαρμόζονται κατά την στάση και την βάδιση σε αυτόν. Σε αυτό θα μας βοηθήσει η μέθοδος της φωτοελαστικότητας. Μέθοδος και υλικό: Στην έρευνα μας χρησιμοποιήσαμε 17 αστραγάλους 10 πτωμάτων (10 ανδρών και 7 γυναικών). Ο μέσος όρος ηλικίας των ανθρώπινων πτωμάτων ήταν 59,6 (μεγίστη: 80, ελάχιστη: 20). Στα οστά γινόταν αρχικά διεργασία για να καθαριστούν τα μαλακά μόρια. Μετά τον καθαρισμό έγινε η μέτρηση διαφόρων χαρακτηριστικών μεγεθών του αστραγάλου (μήκος, πλάτος, κ.α). Οι μετρήσεις έγιναν με ένα ψηφιακό γωνιόμετρο και ένα παχύμετρο. Στην συνέχεια εποξική ρητίνη (Araldite) περιχύθηκε στους αστραγάλους. Τα δοκίμια που δημιουργήθηκαν αφού στέγνωσε η ρητίνη ήταν έτοιμα να υποστούν φορτίσεις. Οι φορτίσεις έγιναν με υδραυλικό μηχάνημα της εταιρίας Tinius. Θέσαμε προς παρατήρηση των μηχανικών τάσεων 4 σημεία του αστραγάλου. Έπειτα από τις μετρήσεις έγινε σε κάθε αστράγαλο εγκάρσια τομή στο μέσω του αστραγάλου για να γίνουν ορατές οι οστικές δοκίδες. Αποτελέσματα- Συμπεράσματα: Από τη μελέτη των δυναμικών γραμμών των κυρίων τάσεων των δειγμάτων του αστραγάλου σε σχέση με τις οστικές δοκίδες του προκύπτουν τα εξής κύρια συμπεράσματα: α) Οι αποκλίσεις που παρατηρήθηκαν μεταξύ των δυναμικών γραμμών των κυρίων τάσεων,και των δοκιδώσεων της σπογγώδους ουσίας είναι σχετικά μικρές και κυμαίνονται ανάμεσα στις 3° και 12°.β) Οι αποκλίσεις είναι αντιστρόφως ανάλογες με την δύναμη συμπίεσης. Όσο μεγαλύτερη συμπίεση κατά μέτρο ασκείτο τόσο μικρότερες ήταν οι αποκλίσεις των δυναμικών γραμμών των κυρίων τάσεων από τις δοκιδώσεις του αστραγάλου. γ) Δεν υπήρχε συσχετισμός ανάμεσα στις οστικές αποκλίσεις με την ηλικία ή το φύλο του ανθρώπου, στον οποίο ανήκει ο αστράγαλος. δ) Δεν υπήρχε συσχετισμός ανάμεσα στις γωνίες, μεταξύ τροχιλίας και του αυχένα του αστραγάλου καθώς της τροχιλίας με την κεφαλή του αστραγάλου, σε σχέση με τις αποκλίσεις.
A novel simulator for heterogeneous parallel and distributed systems
Authors: Ταμπουρατζής Νικόλαος
Published: September 2021

Σε μια εποχή πολύπλοκων δικτυωμένων ετερογενών συστημάτων, η προσομοίωση ανεξάρτητων τμημάτων, εξαρτημάτων ή χαρακτηριστικών ενός συστήματος υπό-σχεδιασμό δεν είναι μια βιώσιμη, ακριβής ή αποτελεσματική επιλογή. Επιπλέον, η αυξανόμενη χρήση επιταχυντών υλικού (hardware accelerators) σε ενσωματωμένα συστήματα (π.χ. κινητά τηλέφωνα) και σε συστήματα υψηλής τεχνολογίας (π.χ. συστήματα HPC / Cloud) ενεργοποιεί μια επείγουσα ζήτηση εργαλείων προσομοίωσης που μπορούν να προσομοιώσουν με ολοκληρωμένο τρόπο όλα τα τμήματα (δηλαδή επεξεργαστές, μνήμες, δίκτυα, επιταχυντές υλικού) ενός συστήματος υπο-σχεδιασμό (SuD).Στην παρούσα διατριβή παρουσιάζουμε το περιβάλλον (framework) προσομοίωσης COSSIM που είναι ο πρώτος γνωστός προσομοιωτής ανοικτού κώδικα υψηλής απόδοσης που μπορεί να χειριστεί ολιστικά ένα σύστημα-συστημάτων συμπεριλαμβανομένων των επεξεργαστών, περιφερειακών και δικτύων. Μια τέτοια προσέγγιση είναι πολύ ελκυστική τόσο για τους σχεδιαστές HPC όσο και για CPS και τους προγραμματιστές εφαρμογών. Στο πλαίσιο του COSSIM, αναπτύσσεται ένα νέο σύστημα αλληλοεπικοινωνίας και συγχρονισμού το οποίο είναι πλήρως συμβατό με το πρότυπο IEEE HLA. Επιπλέον, παρουσιάζουμε το ACSIM framework που είναι ο πρώτος γνωστός προσομοιωτής ανοικτού κώδικα και υψηλής απόδοσης που μπορεί να χειριστεί ολιστικά ένα σύστημα συστημάτων, συμπεριλαμβανομένων των επεξεργαστών, των περιφερειακών, των δικτύων και των επιταχυντών.Το COSSIM και το ACSIM έχουν αξιολογηθεί εκτελώντας ένα μεγάλο αριθμό πραγματικών εφαρμογών. Τα τελικά αποτελέσματα επιβεβαιώνουν ότι η πρωτεινόμενη προσέγγιση έχει ακρίβεια μέχρι 99% (σε σύγκριση με τα πραγματικά συστήματα που μετρήθηκαν), ενώ ο συνολικός χρόνος προσομοίωσης μπορεί να επιταχυνθεί σχεδόν γραμμικά με τον αριθμό επεξεργαστών που χρησιμοποιούνται από τον προσομοιωτή.
Τουρκία και Ισραήλ στη Μέση Ανατολή
Authors: Δρακουλαράκος Σταύρος
Published: September 2021

Η διατριβή εξετάζει τις διμερείς σχέσεις μεταξύ της Τουρκίας και του Ισραήλ και παράλληλα τις τοποθετεί στο ευρύτερο πλαίσιο της Μέσης Ανατολής. Προς εξυπηρέτηση του στόχου αυτού καθίσταται απαραίτητη η ενασχόληση με την ιστορία των σχέσεων των δύο κρατών προ της δεκαετίας του 1990 αλλά και των ιδιαίτερων εσωτερικών και εξωτερικών συνθηκών της Τουρκίας και του Ισραήλ. Η ιδιαίτερη ιστορία του Ισραήλ και της Τουρκίας έχει οδηγήσει τα δύο κράτη να συμπεριφέρονται με έναν συγκεκριμένο τρόπο, τον οποίο δεν εντοπίζουμε στη συμπεριφορά άλλων κρατών της περιοχής. Γι’ αυτόν τον λόγο, κρίνεται καθοριστική η ενασχόληση τόσο με τα στοιχεία τα οποία όριζαν την κατεύθυνση της ισραηλινής μεσανατολικής εξωτερικής πολιτικής, όπως το «Δόγμα Εξωτερικής Περιφέρειας», όσο και τα εν γένει χαρακτηριστικά του εσωτερικού πολιτικού βίου της Τουρκίας, όπως η προσήλωση στο «Σύνδρομο των Σεβρών» αλλά και η θέσπιση καταλόγου εχθρικών κρατών από το τουρκικό Συμβούλιο Εθνικής Ασφάλειας.Η έρευνα αναπτύσσεται σε τρία μέρη. Στο πρώτο μέρος παρουσιάζονται και αναλύονται τα αίτια και οι παράγοντες διαμόρφωσης των σχέσεων μεταξύ των δύο κρατών. Στο δεύτερο μέρος παρουσιάζονται και αναλύονται οι συνθήκες οι οποίες οδήγησαν στη μεταστροφή της τουρκικής στάσης έναντι του Ισραήλ και η αντίδραση σε αυτήν. Στο τρίτο μέρος παρουσιάζεται και αναλύεται η ρήξη των τουρκο-ισραηλινών σχέσεων με σημείο αναφοράς το επεισόδιο Μαβί Μαρμαρά, και οι άμεσες συνέπειές του κατά τα έτη που ακολούθησαν μέχρι την «Αραβική Άνοιξη».Η διατριβή αποτελεί μία επανεκτίμηση των εξελίξεων στις σχέσεις των δύο κρατών, μια συνοπτική μελέτη των τουρκο-ισραηλινών σχέσεων σε αντιπαράθεση με το σύνολο των εξελίξεων τόσο στο εσωτερικό όσο και στο εξωτερικό των δύο κρατών. Με άλλα λόγια, επιχειρήθηκε να αναλυθεί ο άξονας Τουρκίας-Ισραήλ ως περιστρεφόμενος γύρω από τη Μέση Ανατολή, αντί της Μέσης Ανατολής περιστρεφόμενης γύρω από τον άξονα Τουρκίας-Ισραήλ. Η οπτική αυτή δεν περιορίζεται στους διμερείς δεσμούς των δύο κρατών αλλά επεκτείνεται στο ευρύτερό τους πεδίο, αναδεικνύοντας πτυχές οι οποίες περιθωριοποιούνται σε προσεγγίσεις που εστιάζουν την προσοχή τους στις διμερείς σχέσεις Τουρκίας-Ισραήλ.
Φαινομενολογία και κοσμολογία επεκτάσεων του καθιερωμένου προτύπου με κλασική συμμετρία κλίμακας
Authors: Καράμ Αλέξανδρος
Published: September 2021

Στην παρούσα διατριβή, ερευνούμε τη φαινομενολογία και την κοσμολογία επεκτάσεων του Καθιερωμένου Προτύπου με κλασική συμμετρία κλίμακας. Αναλύουμε το πώς μοντέλα με κλασική συμμετρία κλίμακας, όπου όλες οι κλίμακες μάζας γεννιούνται δυναμικά, δύνανται να λύσουν να λύσουν διάφορα προβλήματα της σύγχρονης φυσικής υψηλών ενεργειών χωρίς να αποσταθεροποιούν τη μάζα του Higgs. Τα προβλήματα της ευστάθειας του κενού, της σκοτεινής ύλης και της μάζας των νετρίνων λύνονται ταυτόχρονα σε μια επέκταση με μια νέα SU(2)X συμμετρία βαθμίδας. Ερευνούμε επίσης μια επέκταση με SU(3)X λόγω της πλούσιας φαινομελογίας της αναφορικά με την σκοτεινή ύλη. Τέλος, μελετάμε τη δυναμική γέννηση της κλίμακας Planck σε συνδυασμό με τη θεωρία του κοσμικού πληθωρισμού και αναλύουμε διάφορα ζητήματα σχετιζόμενα με τις παρατηρούμενες ποσότητες.
Η προστασία των δανειστών στην ιδιωτική κεφαλαιουχική εταιρία ενόψει της τριμερούς διάκρισης των εισφορών
Authors: Ζέστα Μαρία
Published: September 2021

Σκοπός της διατριβής είναι η αναζήτηση και η καταγραφή των μηχανισμών προστασίας των δανειστών της Ιδιωτικής Κεφαλαιουχικής Εταιρίας ενόψει της πολυεπίπεδης διάρθρωσης των εισφορών αυτής. Η μελέτη καταστρώνεται σε εισαγωγή και τέσσερα κεφάλαια. Στο πρώτο κεφάλαιο πραγματοποιείται μία εισαγωγική προσέγγιση της Ιδιωτικής Κεφαλαιουχικής Εταιρίας, με αναφορές στις καινοτομίες που εισήχθησαν μέσω αυτής στο δίκαιο των εταιριών και μελετώνται οι αντίστοιχες ευρωπαϊκές νομοθετικές πρωτοβουλίες. Το δεύτερο κεφάλαιο επικεντρώνεται στην καινοτόμο τριμερή διάκριση των εισφορών σε κεφαλαιακές, εξωκεφαλαιακές, εγγυητικές και στην ανάλυση των επιμέρους ειδοποιών χαρακτηριστικών τους. Το εκτενές τρίτο κεφάλαιο είναι αφιερωμένο στο ζήτημα της προστασίας των δανειστών της ΙΚΕ ενόψει της τριμερούς διάκρισης των εισφορών. Αρχικά επιχειρείται μια τελολογική προσέγγιση της αρχής της περιορισμένης ευθύνης του εταίρου, ακολούθως δε καταγράφονται οι κίνδυνοι που αντιμετωπίζουν οι δανειστές της ΙΚΕ, με ιδιαίτερη αναφορά στις επιμέρους κατηγορίες τους (ακούσιοι και εκούσιοι, συναλλακτικά αδύναμοι, πιστωτές από αδικοπραξία). Στη συνέχεια μελετάται η παρεχόμενη προστασία μέσω των μηχανισμών του εταιρικού δικαίου (ex ante προστασία). Συγκεκριμένα, καταγράφονται αφενός τα μέτρα προστασίας διά του κεφαλαίου και αφετέρου τα εναλλακτικά μέσα προστασίας των δανειστών, τα οποία αποκτούν ιδιαίτερη σημασία ιδίως στην περίπτωση που ενώ υπάρχει περιορισμένη ευθύνη των εταίρων, η εταιρία πρακτικά είναι χωρίς κεφάλαιο ή λειτουργικά ισοδύναμες προς το κεφάλαιο εισφορές των εταίρων. Ιδιαίτερη έμφαση αποδίδεται στη ρηξικέλευθη για τα δεδομένα κεφαλαιουχικής εταιρίας αποδοχή εγγυητικής εισφοράς, υπό τη μορφή ανάληψης προσωπικής ευθύνης του εταίρου για τα χρέη της εταιρίας. Ακολούθως, ερευνάται ο κίνδυνος κατάχρησης της νομικής προσωπικότητας υποκεφαλαιοδοτημένης ή μη προικοδοτημένης με επαρκείς και κατάλληλες εισφορές ΙΚΕ, και η ενδεχόμενη, υπό προϋποθέσεις, αντιμετώπισή του με τη θεωρία για άρση ή παραμερισμό της νομικής προσωπικότητας. Στη συνέχεια, αναλύονται οι εναλλακτικές προσεγγίσεις για τη θεμελίωση ευθύνης εταίρου λόγω καταστροφικής επέμβασης στην περιουσία της εταιρίας σύμφωνα με τη νομολογία του Γερμανικού Ακυρωτικού, ενώ ιδιαίτερη έμφαση δίνεται στο πραγματικό ευθύνης εταίρου για ζημιογόνες επεμβάσεις στην εταιρική περιουσία κατά παράβαση της υποχρέωσης πίστης έναντι της εταιρίας. Το κεφάλαιο ολοκληρώνεται με την ανάλυση των μηχανισμών προστασίας σε επίπεδο πτωχευτικού δικαίου (ex post προστασία). Αντικείμενο ενασχόλησης του τέταρτου κεφαλαίου αποτελεί η προβληματική του εφαρμοστέου δικαίου στην ΙΚΕ, ενόψει της δυνατότητας διάστασης καταστατικής και πραγματικής έδρας. Τέλος, ακολουθεί η καταγραφή των συμπερασμάτων και στη συνολική αποτίμηση του συστήματος προστασίας των δανειστών της ΙΚΕ.
Οι περιορισμοί του εμμάρτυρου μέσου κατ' άρθρ. 393 και 394 ΚΠολΔ
Authors: Τριανταφύλλου Νικόλαος
Published: September 2021

Σκοπός της διατριβής ήταν η μελέτη των περιορισμών των μαρτύρων κατά την απόδειξη των δικαιοπραξιών. Η διατριβή αποτελείται από τέσσερα μέρη. Στο πρώτο, οριοθετείται η έννοια του μάρτυρα, κατατάσσονται οι περιορισμοί σε υποκειμενικούς και αντικειμενικούς, παρουσιάζονται οι αντίστοιχες ρυθμίσεις αλλοδαπών δικαίων (ιδίως του γαλλικού) και παρουσιάζεται η διαχρονική πορεία του θεσμού στην ελληνική έννομη τάξη. Στο δεύτερο μέρος, αναλύονται οι κανόνες που απαγορεύουν την εμμάρτυρη απόδειξη της δικαιοπρακτικής δέσμευσης (απαγόρευση μαρτύρων λόγω έγγραφου τύπου, απαγόρευση μαρτύρων λόγω ποσού, απαγόρευση απόδειξης με μάρτυρες κατά του περιεχομένου εγγράφου, απαγόρευση απόδειξης με μάρτυρες πρόσθετων συμφώνων δικαιοπραξίας που καταρτίστηκε εγγράφως). Στο τρίτο μέρος, αναλύονται οι εξαιρέσεις των περιορισμών του εμμάρτυρου μέσου. Έτσι, μάρτυρες επιτρέπονται ελεύθερα όταν υπάρχει αρχή έγγραφης απόδειξης ή αδυναμία σύνταξης εγγράφου (φυσική ή ηθική) κατά τον κρίσιμο χρόνο κατάρτισης της δικαιοπραξίας ή τυχαία απώλεια του εγγράφου που είχε συνταχθεί, καθώς και όταν από την φύση της δικαιοπραξίας ή τις ειδικές συνθήκες κατάρτισης δικαιολογούνταν η μη σύνταξη εγγράφου. Η εμπορικότητα της διαφοράς συνιστά προνομιακά αντιμετωπιζόμενη εξαιρετική περίσταση. Στο τέταρτο μέρος παρουσιάζεται η επίδραση των περιορισμών των μαρτύρων στη χρήση των αποδεικτικών μέσων των δικαστικών τεκμηρίων, των ενόρκων βεβαιώσεων και της εξέτασης των διαδίκων. Ερευνάται η επίδραση των περιορισμών στη διαμόρφωση της φυσιογνωμίας της αποδεικτικής διαδικασίας, αλλά και η εφαρμογή τους στο πλαίσιο της ποινικής δίκης.
Μελέτη της βρεφονηπιακής παχυσαρκίας και συσχέτισή της με μέταλλα και διατροφικές συνήθειες
Authors: Καραβίδα Βασιλική
Published: September 2021

Introduction: Obesity constitutes the base of numerous important problems on young people’sphysical and mental health, having its roots in childhood. Its prevalence remains in high levels both in developed and developing countries. The current way of life plays the basic role in its occurrence and affects children’s dietary patterns and their food choices. The bad eating habits and the increasing intake of calories may have harmful consequences on their health, especially when they take place during infancy and childhood. A child’s growing may be affected by the environment in which it is raised, while its dietary exposure to toxic and non-toxic metals, can reduce the intake of nutritional substances and disrupt the human’s body balance.Purpose: The aim of this thesis was to investigate the influence of eating habits resulting in theappearance of obesity during infancy. An additional aim was the evaluation of overweight and obese children, as well as, the study on children’s lifestyle which may contribute to the appearance of being overweight and obese. Also, the purpose of this thesis was the investigation of metal’s concentration in a child’s body and its influence on a child’s weight.Materials – Methods: The sample include 178 infants. The information was gathered byquestionnaires completed by parents and children’s educators, through which demographic andanthropometric data was evaluated, but also the eating and mealtime habits both of children and their families. The influence of nutritional factors on children’s BMI was also studied as well as their parent’s perception on their diet and weight. Moreover, samples of children’s hair, were collected, which were analyzed in order to study the concentration of metals in their body, and its influence on their health and weight.Results: On the whole, 20,37% and 3,7% of the children in this study, were overweight and obeserespectively. The children who had an increasing body weight from the first year of their life tended to maintain it at high levels, in the following years. The factors which seemed to affect the possibility of being obese and overweight, were the consumption of meals at fast food restaurants, the consumption of food while watching TV and the lack of physical exercise. It was concluded that parents had a misconception about their children’s body weight and eating habits. The majority of the children displayed a lack of zinc and copper, while the rest of the metals were detected in normal amounts.There was no relevance between children’s BMI and metal’s rate.Conclusions: It was concluded that the some eating habits may affects children’s weight increase.Furthermore, parent’s misconception about their children’s diet and weight constitutes a preventivefactor for the prevention and cure of the obese and overweight.
Σύγκριση μικροχειρουργικής και μακροσκοπικής συλλογής ανδρικών γαμετών από όρχεις ανδρών με μη αποφρακτική αζωοσπερμία
Authors: Τσουκανέλης Κίμων
Published: September 2021

Συγκρίναμε δυο τεχνικές εύρεσης σπερματοζωαρίων από άνδρες με μη αποφρακτική αζωοσπερμία. Την ορχική βιοψία με και χωρίς τη χρήση μικροσκοπίου στον ίδιο ασθενή. Συνολικά μελετήθηκαν 42 ασθενείς. Αν και ο χειρουργικός χρόνος ήταν μεγαλύτερος στην μικροχειρουργική η εύρεση και λήψη σπερματοζωαρίων και σπερματίδων με την μικροχειρουργική είχε καλύτερα αποτελέσματα. Μετεγχειρητικά δεν υπήρξαν αιματώματα και επιπλοκές , ενώ διατηρείται μεγαλύτερο τμήμα ορχικού ιστού. Η ορχική βιοψία με τη χρήση μικροσκοπίου υπερέχει ως προς την αποτελεσματικότητα, αλλά και τις πιθανές μετεγχειρητικές επιπλοκές.
Παράγοντες στρες και επαγγελματικής εξουθένωσης στους εκπαιδευτικούς πρωτοβάθμιας εκπαίδευσης
Authors: Καραγιάννη Ευαγγελία
Published: September 2021

Η μελέτη επιχείρησε να υπολογίσει τα επίπεδα επαγγελματικής εξουθένωσης (burnout) και επαγγελματικού στρες των εκπαιδευτικών (teachers’stress) πρωτοβάθμιας εκπαίδευσης και επιπλέον να προσδιορίσει τις επαγγελματικές πηγές στρες, όπως τις αντιλαμβάνονται οι εκπαιδευτικοί. Τα δεδομένα, συλλέχθηκαν χρησιμοποιώντας το Ερωτηματολόγιο Πηγών Επαγγελματικής Έντασης για εκπαιδευτικούς και την Κλίμακα Επαγγελματικής Εξουθένωσης – MBI – ES (Maslach et al., 1996) και οι αναλύσεις έγιναν μέσω του στατιστικού πακέτου SPSS 21,0. Σύμφωνα με τα αποτελέσματα της έρευνας φάνηκε, ότι οι εκπαιδευτικοί της πρωτοβάθμιας εκπαίδευσης βιώνουν στρες και επαγγελματική εξουθένωση σε μέτρια επίπεδα.Οι εκπαιδευτικοί του δείγματος εμφανίζουν Συναισθηματική Εξάντληση και Αίσθημα Μειωμένης Προσωπικής Επίτευξης σε μέτρια επίπεδα, ενώ Αποπροσωποποίηση σε χαμηλά.
Ἐπιτάφιος εἰς τὸν ὅσιον πατέρα ἡμῶν καὶ ὁμολογητὴν Νικήταν συγγραφεὶς ὑπὸ Θεοστηρίκτου, μαθητοῦ αὐτοῦ μακαριωτάτου» (BHG 1341)
Authors: Κουσουρή Όλγα
Published: September 2021

Τίτλος της παρούσας διδακτορικής διατριβής είναι ο «Ἐπιτάφιος εἰς τὸν ὅσιον πατέρα ἡμῶν καὶ ὁμολογητὴν Νικήταν συγγραφεὶς ὑπὸ Θεοστηρίκτου, μαθητοῦ αὐτοῦ μακαριωτάτου» κι έχει ως αντικείμενό της τον Βίο του οσίου Νικήτα του Ομολογητή, ηγουμένου της μονής Μηδικίου στον Όλυμπο της Βιθυνίας. Παραδίδεται στο χειρόγραφο Μεγίστης Λαύρας Φ24, 264 φύλλα 1r-35v και Βατικανού 1660 φύλλα 366r-408r. Το κείμενο από τον κώδικα του Βατικανού έχει εκδοθεί αρχικά στα Acta Sanctorum μηνός Απριλίου, στον 1ο τόμο 1675 στις σελίδες xxii έως xxxiii. Το ολοκληρωμένο κείμενο που παραδίδεται στο χειρόγραφο Μεγίστης Λαύρας, δεν έχει εκδοθεί ξανά στα ελληνικά.Ο όσιος Νικήτας καταγόταν από την Καισάρεια της Βιθυνίας και έζησε τον 8ο αιώνα μ.Χ. (760-824). Σε βρεφική ηλικία έμεινε ορφανός από μητέρα και την ανατροφή του ανέλαβαν η ενάρετη γιαγιά του και ο ευσεβής Φιλάρετος, ο πατέρας του. Aπό πολύ νωρίς πήγαινε στην εκκλησία και η εκπαίδευσή του ανατέθηκε σε κάποιο μοναχό ονόματι Στέφανο. Έτσι, ο νεαρός Νικήτας απέκτησε αξιόλογη κοσμική και πνευματική παιδεία. Αφού εγκατέλειψε πατέρα, σπίτι, πατρίδα, αποφάσισε να ακολουθήσει τον μοναχικό βίο. Σε νεαρή ηλικία κατέφυγε στην περίφημη μονή του Μηδικίου της Τριγλίας, όπου γρήγορα, για τις πολλές του αρετές, κατάκτησε την αγάπη και την εκτίμηση όλων των αδελφών της μονής, οι οποίοι μετά τον θάνατο του ηγουμένου Νικηφόρου, τον εξέλεξαν ηγούμενο της μονής, επί Πατριάρχου Ταρασίου (784-806). Λόγω της σταθερής πίστης του στην διδασκαλία και παράδοση της ορθοδοξίας για την τιμή και προσκύνηση των εικόνων ο όσιος εξορίσθηκε, επί αυτοκράτορα Λέοντος Ε’ του Αρμένιου (813-820 μ.Χ.). μετά το θάνατο του Λέοντα, επέστρεψε στην Κωνσταντινούπολη επί βασιλέως Μιχαήλ του Τραυλού (820-829) και εγκαταστάθηκε σε κάποιο μετόχι στο βόρειο τμήμα της πόλης, όπου έζησε μέχρι το τέλος της ζωής του το 824. Η σωρός του μεταφέρθηκε από τους μαθητές του στο Μηδίκιο. Αναφέρεται ότι πραγματοποίησε πλήθος θαυμάτων και είχε την ιδιότητα να θεραπεύει.Η διδακτορική διατριβή περιλαμβάνει εισαγωγή, κριτική έκδοση των κειμένων και σχόλια. Αντικείμενο μελέτης αποτελεί η περίοδος κατά την οποία έζησε ο όσιος Νικήτας ο Ομολογητής, δηλαδή η β΄ περίοδος της εικονομαχίας (814-842), ο ρόλος του Νικήτα την ίδια εποχή, καθώς και η συγκριτική μελέτη των δύο χειρογράφων. Στόχος της έρευνας είναι να αποκατασταθούν τα κενά και να φωτιστούν τα σκοτεινά σημεία που αφορούν στο βίο και στη δραστηριότητα του οσίου, καθώς το χειρόγραφο του Βατικανού που μέχρι σήμερα ήταν γνωστό για το Βίο του οσίου και προσέφερε πληροφορίες, είναι ελλιπές. Πολλά και σημαντικά σημεία έχουν αφαιρεθεί εντελώς ή έχουν συνοψιστεί σε σύντομες αναφορές. Το κείμενο που παραδίδεται στο χειρόγραφο της Μεγίστης Λαύρας είναι ολοκληρωμένο και μπορεί να αποκαταστήσει τα κενά. Το σημαντικό είναι ότι τα κενά που συμπληρώνονται είναι συχνά ολόκληρες σελίδες κι όχι απλώς λέξεις, φράσεις ή λίγες γραμμές. Η κριτική έκδοση, λοιπόν, των δυο χειρογράφων ολοκληρώνει τον βίο του Νικήτα, αλλά και συμπληρώνει τα συμπεράσματα των μέχρι τώρα ερευνών.
Μικροδομή και μηχανικές ιδιότητες σύνθετων υλικών κεραμικής μήτρας με μεταλλικά εγκλείσματα
Authors: Στρατηγάκη Μαρία
Published: September 2021

Η παρούσα διδακτορική διατριβή είχε ως στόχο την σύνθεση σύνθετων υλικών κεραμικής μήτρας ενισχυμένων με μεταλλικά εγκλείσματα με βελτιωμένες μηχανικές ιδιότητες. Η σύνθεση έγινε μέσω μιας κατάλληλης μεθόδου μορφοποίησης (χύτευσης αιωρήματος) και αναγωγικής πυροσυσσωμάτωσης. Παρασκευάστηκαν και μελετήθηκαν τέσσερις διαφορετικές συνθέσεις δειγμάτων: (α) καθαρή, μη ενισχυμένη αλούμινα, (β) αλούμινα ενισχυμένη με σωματίδια χαλκού, (γ) αλούμινα ενισχυμένη με σωματίδια βολφραμίου, δ) αλούμινα ενισχυμένη με συνδυασμό σωματιδίων βολφραμίου/χαλκού, σε διάφορες περιεκτικότητες. Τα δείγματα μελετήθηκαν ως προς την μάκρο- και μίκρο-δομή τους, αξιολογήθηκε η μηχανική τους απόκριση, και βρέθηκε ο συσχετισμός ανάμεσα στη δομή τους και τις μηχανικές τους ιδιότητες. Τα σύνθετα υλικά παρουσίασαν ομοιογενή δομή, υψηλή πυκνότητα και χαμηλό πορώδες. Αυτό φαίνεται ότι οφείλεται στην επιλεγμένη μέθοδο μορφοποίησης, η οποία μπορεί να δημιουργήσει ωμά υλικά με υψηλή πυκνότητα, και στην κατάλληλη επιλογή της κοκκομετρίας της μήτρας. Η δυσθραυστότητα του κεραμικού βελτιώθηκε με την προσθήκη μικρών ποσοστών μεταλλικής ενίσχυσης. Το μέτρο ελαστικότητας και η σκληρότητα των συνθέτων αυτών υλικών δεν επηρεάστηκαν αρνητικά από την προσθήκη των (κατά κανόνα) μαλακότερων μεταλλικών κόνεων. Συμπερασματικά η εργασία απέδειξε ότι μικρά ποσοστά μεταλλικής ενίσχυσης μπορούν να βελτιώσουν τη δυσθραυστότητα των κεραμικών υλικών. Με την κατάλληλη επιλογή των συστατικών καθώς και των μεθόδων μορφοποίησης και πυροσυσσωμάτωσης του συνθέτου η βελτίωση αυτό επιτυγχάνεται χωρίς να συνοδεύεται από σημαντική μείωση της ακαμψίας και της σκληρότητας του υλικού.
Μελέτη των αιθουσαίων μυογενών προκλητών δυναμικών σε φυσιολογικό πληθυσμό
Authors: Σαραβάκος Παναγιώτης
Published: September 2021

ΣκοπόςΣκοπός της μελέτης ήταν ο προσδιορισμός των χαρακτηριστικών της κυματομορφής των οφθαλμικών, αιθουσαίων, μυογενών, προκλητών δυναμικών (oVEMP) σε άτομα χωρίς αιθουσαία συμπτωματολογία, καθώς και η μελέτη της επίδρασης της ηλικίας και του φύλου σε αυτά.Υλικό-ΜέθοδοςΣυνολικά υποβλήθηκαν σε έλεγχο 102 άτομα (204 ώτα) και καταγράφηκαν απαντήσεις σε 100 άτομα (200 ώτα). Σε όλα τα άτομα πραγματοποιήθηκε εκτενής ακοολογικός έλεγχος με μικροσκόπηση του ωτός, τονικό ακοόγραμμα και τυμπανόγραμμα. Τα oVEMP εκλύθηκαν με χρήση ερεθισμάτων tone-burst 500 Hz αέρινης αγωγής. Εξετάσθηκαν οι λανθάνοντες χρόνοι των κυμάτων N1 και P1, το πλάτος των δυναμικών, οι ουδοί έκλυσης και το κλάσμα ασυμμετρίας μεταξύ των δύο πλευρών.ΑποτελέσματαΗ μέση τιμή του λανθάνοντος χρόνου του κύματος Ν1 κυμαινόταν στα 10,28 ± 0,45 ms και του P1 στα 15,76 ± 0,74 ms. Το μέσο πλάτος των δυναμικών N1-P1 ήταν 4,43 ± 2,59 μVolt, η μέση τιμή του ουδού έκλυσης 86,28 ± 4,53 dB nHL και του κλάσματος ασυμμετρίας 4,04 ± 12,96 %. Η σύγκριση των διαφόρων παραμέτρων μεταξύ των δύο φύλων δεν ανέδειξε στατιστικά σημαντική διαφορά. Η σύγκριση μεταξύ του δεξιού και αριστερού ωτός δεν έδειξε στατιστικά σημαντική διαφορά μεταξύ των δύο πλευρών. Τα δεδομένα χωρίστηκαν σε ηλικιακές ομάδες και εξετάσθηκε η επίδραση της ηλικίας σε διάφορες παραμέτρους. Τα μεγαλύτερα πλάτη των δυναμικών παρατηρήθηκαν σε ηλικίες 15-49 ετών. Οι υπόλοιπες παράμετροι δε φάνηκαν να επηρεάζονται στατιστικά σημαντικά από την ηλικία.ΣυμπεράσματαΣτη μελέτη προσδιορίσθηκαν τιμές αναφοράς σε ένα ευρύ ηλικιακό φάσμα φυσιολογικών ατόμων. Η ηλικία φαίνεται να επηρεάζει το πλάτος των δυναμικών, με υψηλότερες τιμές να παρατηρούνται σε νεαρές και μέσες ηλικίες.
Η συμβολή των "αισθητικών δραστηριοτήτων ροής" στην εμπλοκή των παιδιών πρωτοσχολικής ηλικίας κατά τις μαθησιακές διαδικασίες του γλωσσικού μαθήματος
Authors: Αργυριάδη Αγάθη
Published: September 2021

Στην παρούσα διατριβή διερευνήθηκε με ποιον τρόπο ένας καινοτόμος τύπος δραστηριοτήτων, οι οποίες ονομάστηκαν «αισθητικές δραστηριότητες ροής», επηρεάζουν τον μαθητή της Α΄ δημοτικού, ως προς την εμπλοκή του στις διδακτικές διαδικασίες και ειδικότερα στις διαδικασίες της διδασκαλίας της Γλώσσας. Οι εν λόγω δραστηριότητες σχεδιάστηκαν με γνώμονα δύο θεωρητικούς προσανατολισμούς, τη θεωρία για τις εμπειρίες ροής και τη θεωρία για την ενιαιοποίηση των τεχνών (arts integration) με τα υπόλοιπα διδασκόμενα θέματα. Ο δοκιμαζόμενος τύπος δραστηριοτήτων είχε τους ίδιους ακαδημαϊκούς στόχους με τις παραδοσιακές δραστηριότητες του αναλυτικού προγράμματος σπουδών αλλά διαφορετικά χαρακτηριστικά: Παραδείγματος χάριν, οι πειραματικές δραστηριότητες αφορούσαν καταστάσεις αυξημένου ενδιαφέροντος, ολιστικής εμπλοκής, ελεγχόμενες από τα ίδια τα υποκείμενα και βιωμένες ως αυτοτελικές και δημιουργικές. Ο πληθυσμός-στόχος της έρευνας ήταν 220 μαθητές πρωτοσχολικής ηλικίας του Νομού Αττικής και του Νομού Μεσσηνίας. Προκειμένου να υπάρχει η δυνατότητα συγκριτικών μετρήσεων του πληθυσμού-στόχου επιλέχθηκε να σχηματιστούν πειραματικές ομάδες και ομάδες ελέγχου.Τα δεδομένα αντλήθηκαν με τη μέθοδο της συμμετοχικής παρατήρησης και καταγράφηκαν με ηχογραφήσεις και βιντεοσκοπήσεις, ενώ συλλέχθηκαν σε ειδικά δομημένα ημερολόγια και κλείδες. Επιπλέον, τα παιδιά συμπλήρωσαν την πεντάβαθμη κλίμακα smileyometer, για να εκφράσουν το επίπεδο ικανοποίησης που αισθάνθηκαν από τη συμμετοχή τους στις δραστηριότητες. Κάνοντας μια αποτίμηση των αποτελεσμάτων της έρευνας, αναδεικνύεται ότι η εφαρμογή των αισθητικών δραστηριοτήτων ροής δύναται να επιφέρει ενίσχυση της εμπλοκής των μαθητών πρωτοσχολικής ηλικίας στο μάθημα της Νεοελληνικής Γλώσσας.Ειδικότερα, αναδείχθηκαν σημαντικά οφέλη ως προς διάφορες συνιστώσες της μαθησιακής εμπλοκής των παιδιών. Τα παιδιά των πειραματικών ομάδων επέδειξαν αυξημένη προφορική-λεκτική συμμετοχή στη διδακτική διαδικασία, ενώ η ενασχόλησή τους με τα διδασκόμενα γλωσσικά θέματα ήταν πολυτροπική-αισθητική, συγκριτικά με τα παιδιά των ομάδων ελέγχου. Επιπρόσθετα, παρατηρήθηκε ότι οι συμμετέχοντες των πειραματικών ομάδων ανταποκρίθηκαν πιο δημιουργικά στη διδακτική διαδικασία και ενεργοποιήθηκαν πιο πολύπλευρα-ολιστικά. Παράλληλα, οι συμμετέχοντες στις αισθητικές δραστηριότητες ροής παρουσίασαν τόσο ακαδημαϊκές όσο και αισθητικές εστιάσεις ως προς τα διδασκόμενα θέματα και ανέφεραν υψηλότερα επίπεδα ικανοποίησης συγκριτικά με τα παιδιά των ομάδων ελέγχου. Τα στοιχεία αυτά αναδεικνύουν μια θετική προοπτική για την αυθόρμητη και βαθιά εμπλοκή των παιδιών στις διδακτικές διαδικασίες, μέσα από εναλλακτικές διδακτικές προσεγγίσεις, στις οποίες αξιοποιούνται τα πορίσματα της θεωρίας περί«εμπειριών ροής» (flow experiences) καθώς και η «ενιαιοποίηση της τέχνης» (arts integration) με τα υπόλοιπα διδασκόμενα θέματα.
Διερεύνηση και κλινική αξιολόγηση νέων δεικτών μεθυλίωσης του DNA στον καρκίνο, στα πλαίσια της υγρής βιοψίας
Authors: Μαστοράκη Σοφία
Published: September 2021

Η «υγρή βιοψία», βασισμένη στην ανάλυση των κυκλοφορούντων καρκινικών κυττάρων (circulating tumor cells, CTCs) και του εξωκυττάριου καρκινικού DNA (circulating tumor DNA, ctDNA) παρέχει μία μη-επεμβατική παρακολούθηση της εξέλιξης της νόσου και της αποτελεσματικότητας της θεραπείας, σε πραγματικό χρόνο. Η μελέτη της μεθυλίωσης του DNA, αποτελεί τα τελευταία χρόνια σημαντικό πεδίο έρευνας παγκοσμίως, καθώς αποτελεί πρώιμο γεγονός κατά την καρκινογένεση, αλλά λαμβάνει χώρα και σε όλα τα στάδια της νόσου. Στην παρούσα διδακτορική διατριβή, αρχικά μελετήθηκαν οι προαναλυτικές παράμετροι σταθερότητας και πραγματοποιήθηκε αξιολόγηση της πιστότητας και ακρίβειας των αναλύσεων μεθυλίωσης του DNA στην υγρή βιοψία. Αποτελεί την πρώτη μελέτη αξιολόγησης της σταθερότητας της μεθυλίωσης του DNA στο πλάσμα και της μεθυλίωσης του χημικά τροποποιημένου DNA υπό διαφορετικές συνθήκες αποθήκευσης, Τα αποτελέσματά μας υποδεικνύουν ότι η πληροφορία της μεθυλίωσης δε διατηρείται εφόσον η απομόνωση του εξωκυττάριου καρκινικού DNA πραγματοποιηθεί από δείγματα πλάσματος συντηρημένα στους -70℃ για χρονική περίδο μεγαλύτερη των 8 μηνών. Αντίθετα, το χημικά τροποποιημένο DNA μπορεί να διατηρηθεί σε καταψύκτες και των -20℃ και των -70℃ για ένα έτος, χωρίς κανένα πρόβλημα στην ανάλυση μεθυλίωσης με real-time MSP. Αναφορικά με την ακρίβεια ενίσχυσης του χημικά επεξεργασμένου DNA, λάβαμε πανομοιότυπα αποτελέσματα πριν και μετά την αντίδραση ενίσχυσης. Εν συνεχεία, πραγματοποιήθηκε ανάπτυξη, επικύρωση και κλινική αξιολόγηση μεθοδολογίας για τη μεθυλίωση του γονιδίου ESR1, σε δείγματα CTCs και ctDNA, για την παρακολούθηση ασθενών με μεταστατικό καρκίνο μαστού που λαμβάνουν ενδοκρινή θεραπεία. Μέσω της αναπτυχθείσας μεθοδολογίας, αναφέρουμε για πρώτη φορά την ανίχνευση μεθυλίωσης του ESR1 στα CTCs και την υψηλή αντιστοιχία με τη μεθυλίωση στο ctDNA πλάσματος των ίδιων ασθενών. Επιπλέον, η μεθυλίωση του ESR1 στα CTCs ασθενών με ορμονοεξαρτώμενο καρκίνο μαστού, βρέθηκε να παρουσιάζει στατιστικά σημαντική συσχέτιση με την έλλειψη ανταπόκρισης στην ορμονοθεραπεία (everolimus/exemestane).Επιπρόσθετα, αναπτύξαμε, επικυρώσαμε και αξιολογήσαμε κλινικά μία νέα μέθοδο για τη μεθυλίωση του υποκινητή του γονιδίου MLL3. Με βάση τη μεθοδολογία αυτή, αξιολογήσαμε τη μεθυλίωση του MLL3 ως νέο επιγενετικό βιοδείκτη στο μη-μικροκυτταρικό καρκίνο του πνεύμονα. Τα αποτελέσματά μας δείχνουν για πρώτη φορά την ύπαρξης μεθυλίωσης του MLL3 και την προγνωστική αξία της ανίχνευσής της στο ctDNA από πλάσμα ασθενών με μη-μικροκυτταρικό καρκίνο του πνεύμονα. Τέλος, πραγματοποιήσαμε μελέτη μεθυλίωσης ογκοκατασταλτικών γονιδίων σε CTCs απομονωμένα με το σύστημα Parsortix, από ασθενείς με πλακώδες καρκίνωμα κεφαλής και τραχήλου. Τα γονίδια SOX17, RASSF1A και MLL3 βρέθηκαν μεθυλιωμένα σε διαφορετικά ποσοστά, επιβεβαιώνοντας την ετερογένεια των CTCs.
Η επίδραση της υποβοήθησης με παραορτική αντλία αντιώθησης (PULVAD) στους δείκτες συστολικής και διαστολικής λειτουργίας της αριστεράς κοιλίας σε χοίρειο μοντέλο οξείας καρδιακής ανεπάρκειας
Authors: Κοντογιάννης Χρήστος
Published: September 2021

Εισαγωγή: Η PULVAD είναι μια νέα συσκευή υποβοήθησης της αριστερής κοιλίας που λειτουργεί βάσει την αρχή της αντιώθησης. Σκοπός της παρούσας μελέτης ήταν η διερεύνηση της επίδρασης της PULVAD στην αιμοδυναμική και μηχανοενεργητική της αριστερής κοιλίας σε χοίρειο πειραματικό μοντέλο οξείας ισχαιμικής καρδιακής ανεπάρκειας. Μέθοδοι: Επτά χοίροι βάρους 80-90 κιλών υποβλήθηκαν σε πρόκληση οξείας καρδιακής ανεπάρκειας μέσω απολίνωσης της πρόσθιας κατιούσας στεφανιαίας αρτηρίας για διάστημα 60 λεπτών, ακολουθούμενο από επαναιμάτωση. Η PULVAD εμφυτεύτηκε στην ανιούσα αορτή διαμέσου ενός αγγειακού μοσχεύματος, συγχρονίζονταν βάσει του ηλεκτροκαρδιογραφήματος και λειτουργούσε με βάση την αρχή της αντιώθησης. Μετρήσεις της αρτηριακής πίεσης, καθώς και της πίεσης και του όγκου της ΑΚ πραγματοποιούνταν χωρίς μηχανική υποστήριξη και μετά από ένα λεπτό μηχανικής υποστήριξης με PULVAD. Αποτελέσματα: Η υποστήριξη με PULVAD οδήγησε σε ελάττωση του μεταφόρτιου της αριστερής κοιλίας, μειώνοντας τη ΣΑΠ κατά 19.2 mmHg και τη ΤΔΑΠ κατά 22.3 mmHg. Επιπλέον η PULVAD αύξησε τη μηχανική απόδοση της αριστερής κοιλίας ( αύξηση του Κ.Ε κατά 4,2%, της καρδιακής παροχής κατά 7% και του όγκου παλμού κατά 16%), βελτιώνοντας παράλληλα τη συστολική της λειτουργία (σχετική αύξηση του Εmaχ κατά 50%). Επίσης η υποβοήθηση με PULVAD μείωσε την ενεργειακή κατανάλωση της αριστερής κοιλίας (σχετική ελάττωση έργου παλμού κατά 16% και της ολικής κατανάλωσης εκφραζόμενης από τη PVA κατά 19%) ενώ ταυτόχρονα αύξησε τη μηχανική αποδοτικότητα της (αύξηση του λόγου SW/PVA από 52.8% σε 59.0%). Συμπεράσματα: H υποβοήθηση με PULVAD αποφορτίζει την αριστερή κοιλία και βελτιστοποιεί τη μηχανοενεργητική της, μειώνοντας την ενεργειακή κατανάλωση, ενώ παράλληλα αυξάνει τη μηχανική της απόδοση και συσταλτικότητα, σε χοίρειο μοντέλο οξείας ισχαιμικής καρδιακής ανεπάρκειας.
Σχεδιασμός και υλοποίηση επιμορφωτικών προγραμμάτων εκπαιδευτικών σε θέματα φυσικών καταστροφών στο σχολικό περιβάλλον
Authors: Νικολόπουλος Αθανάσιος
Published: September 2021

Τα τελευταία χρόνια η Σχολική Ψυχολογία έχει επικεντρωθεί σε θέματα που αφορούν την προετοιμασία της σχολικής κοινότητας για την αντιμετώπιση ενδεχόμενων κρίσεων.Αναμφισβήτητα όλα τα είδη κρίσεων αποτελούν αναπόσπαστο μέρος της ζωής, το οποίο όλοι θα κληθούμε να αντιμετωπίσουμε. Ως προς αυτήν την κατεύθυνση, αποτελεί κοινή παραδοχή, σε διεθνές επίπεδο, ότι ο ρόλος της εκπαίδευσης είναι καθοριστικός. Το σχολείο καλείται να προετοιμάσει τους εκπαιδευτικούς και τα παιδιά, όχι μόνο γνωστικά αλλά και συναισθηματικά,προκειμένου να ανταποκριθούν αποτελεσματικά στις προκλήσεις της ζωής και στις ενδεχόμενες κρίσεις (Χατζηχρήστου 2005 in Brock et al. 2005). Έτσι, τα σχολικά συστήματα οφείλουν να είναι πλήρως προετοιμασμένα να αντιμετωπίσουν όλα τα είδη κρίσεων, τόσο εκείνες που μπορούν να προβλέψουν, όσο και εκείνες που δε μπορούν.Σε παγκόσμιο επίπεδο, η εκπαίδευση αποτελεί σημαντικό παράγοντα για την πρόληψη των επιπτώσεων των φυσικών καταστροφών. Η έκταση των επιπτώσεων που θα προκαλέσει μια φυσική καταστροφή είναι αντιστρόφως ανάλογη με το επίπεδο εκπαίδευσης – ετοιμότητας του πληθυσμού. Στόχος της παρούσας έρευνας είναι η εκπόνηση εκπαιδευτικού υλικού, αξιοποιήσιμου ενδοσχολικά,στο πλαίσιο της επιμόρφωσης εκπαιδευτικών της πρωτοβάθμιας και της δευτεροβάθμιας εκπαίδευσης σχετικά με την πρόληψη και την αντιμετώπιση φυσικών καταστροφών.Η σχεδιαζόμενη επιμόρφωση αποσκοπεί στην προσωπική, επιστημονική και επαγγελματική ανάπτυξη των εκπαιδευτικών, η οποία κατ’ επέκταση θα συμβάλλει στην αναβάθμιση της εκπαίδευσης. Η διαδικασία της επιμόρφωσης έχει στόχο την απόκτηση γνώσεων, την ανάπτυξη δεξιοτήτων και την υιοθέτηση στάσεων που θα επιτρέψουν στους εκπαιδευτικούς και στα στελέχη της εκπαίδευσης να αξιοποιούν ποιοτικά τις εξελισσόμενες επιστημονικές και παιδαγωγικές πρακτικές, να αναπτύσσουν ικανότητα αναστοχασμού της εκπαιδευτικής τους δράσης και να ανταποκρίνονται με επιτυχία στις προκλήσεις της κοινωνίας της γνώσης.
Σχέση δομής και λειτουργίας των ανθρώπινων απολιποπρωτεϊνών
Authors: Αργύρη Λέττα
Published: September 2021

Η απολιποπρωτεΐνη Ε4 (αποΕ4) είναι ο σημαντικότερος δείκτης κινδύνου για τη σποραδική νόσο Alzheimer (AD), αλλά ο μηχανισμός με τον οποίο η αποΕ4 οδηγεί στην AD δεν έχει διευκρινιστεί. Για να διερευνηθεί ο ρόλος της αποΕ4 στην AD απαιτείται καθαρή αποΕ4. Συνεπώς, αναπτύχθηκε ένα πρωτόκολλο έκφρασης και καθαρισμού ανασυνδυασμένης αποΕ4. Στο πρωτόκολλο αυτό η αποΕ4 εκφράζεται σε βακτηριακά κύτταρα συντηγμένη με ετικέτα θειορεδοξίνης και ακολουθεί η απομάκρυνση της ετικέτας από την υψηλής ειδικότητας 3C πρωτεάση. Η πορεία αυτή οδηγεί στη γρήγορη και σε υψηλά επίπεδα παραγωγή, δομικά και λειτουργικά ορθής αποΕ4. Μια σπάνια φυσικά απαντώμενη μετάλλαξη, η αποΕ4[L28P], έχει συσχετιστεί με αυξημένο κίνδυνο για τη σποραδική AD, επιπλέον του γνωστού κινδύνου που επιφέρει η αποΕ4 και μπορεί να αποτελέσει ένα ισχυρό εργαλείο για την κατανόηση του ρόλου της αποΕ4 στην AD. Για το σκοπό αυτό, μελετήθηκε η επίδραση της μετάλλαξης L28P στις δομικές και λειτουργικές ιδιότητες της αποΕ4. Η αποΕ4[L28P], η οποία παράχθηκε μέσωτ ου νέου πρωτοκόλλου, έχει μειωμένο περιεχόμενο σε α-έλικες, είναι θερμοδυναμικά αποσταθεροποιημένη, εκθέτει μεγαλύτερη επιφάνεια υδρόφοβων περιοχών της στο διαλύτη και παρουσιάζει αυξημένη ευαισθησία στην πρωτεόλυση. Επιπρόσθετα, παρατηρούνται λειτουργικές αλλαγές, αφούη αποΕ4[L28P] προάγει την ενδοκυτταρική συσσώρευση του εξωκυτταρικού Αβ42 σε κύτταρα νευροβλαστώματος SK-N-SH και σε πρωτογενή καλλιέργεια νευρώνων μυών και αυξάνει το σχηματισμό κυτταρικών δραστικών μορφών οξυγόνου (ROS). Επίσης, η αποΕ4[L28P] σχηματίζει λιποπρωτεϊνικά σωματίδια με δομικές αλλοιώσεις και λιποπρωτεϊνικά σωματίδια που περιέχουν την αποΕ4[L28P] προωθούν επίσης τον σχηματισμό των ROS και μειώνουν τη βιωσιμότητα των SK-N-SH κυττάρων. Τα παραπάνω αποτελέσματά υποδεικνύουν ότι η μετάλλαξη L28P επηρεάζει σημαντικά τη δομή της αποΕ4 τόσο σε μορφή ελεύθερη λιπιδίων όσο και σε λιποπρωτεϊνικά σωματίδια. Σε αυτές τις αλλαγές μπορεί να οφείλονται οι λειτουργικές διαταραχές που εμφανίζει η αποΕ4 στους νευρώνες και οι οποίες μπορεί να σχετίζονται με την παθογένεση της AD.
Risk assessment of perfluoroalkylated substances (PFASs) through the determination of their concentration in various food matrices
Authors: Ζαφειράκη Ευφροσύνη
Published: September 2021

The presence of emerging environmental pollutants, like perfluoroalkylatedsubstances (PFASs) in food products is one of the main issues for food safety.As the scientific interest on this topic has risen during the last decades, manystudies have focused on the determination of PFASs in food. However, riskassessment of the dietary exposure to PFASs is hampered by the insufficientavailable information and thus further investigation is needed.Thus, the main objective of this study is the risk assessment of PFASs throughtheir detection in different food matrices, drinking water and food packagingmaterials. In the present study, both direct and indirect ways of foodcontamination were examined and evaluated. Human exposure to PFASs via theconsumption of certain food items was also estimated. In order to detect very lowlevels of PFASs in all the aforementioned matrices, sensitive and selectiveanalytical methods were developed.The current thesis, apart from the development of novel analytical methodscomprises of five distinct parts: (1) Determination of perfluorinated compounds(PFCs) in various foodstuff packaging materials used in the Greek market, (2)Levels of perfluorinated compounds in raw and cooked Mediterranean finfish andshellfish, (3) Perfluoroalkylated substances (PFASs) in home and commerciallyproduced chicken eggs from the Netherlands and Greece, (4) Determination ofperfluoroalkylated substances (PFASs) in drinking water from the Netherlandsand Greece, (5) Perfluoralkylated substances in edible livers of farm animals,including accumulation kinetics in young sheep fed with contaminated feed.Hopefully this work will be an important contribution to the particular scientific field being explored, and also the trigger for further investigation of issues thathave been addressed.
Σχεδιασμός, σύνθεση και μελέτη αναστολέων της εκκριτικής φωσφολίπασης Α2 με πιθανή δράση κατά της αθηροσκλήρωσης
Authors: Βασιλακάκη Σοφία
Published: September 2021

Οι εκκριτικές φωσφολιπάσες (sPLA2) είναι μία οικογένεια ενζύμων τα οποία έχουν ως κύριο ρόλο την υδρόλυση των φωσφολιπιδίων της κυτταρικής μεμβράνης στην θέση sn-2. Τα προϊόντα της καταλυτικής τους δράσης είναι ακόρεστα λιπαρά οξέα, τα οποία μέσω διαφόρων βιολογικών οδών παράγουν βιολογικά ενδιάμεσα που σχετίζονται με την εμφάνιση φλεγμονωδών νοσημάτων. Μεταξύ των μελών της οικογένειας, η ομάδα ΙΙA (GIIA sPLA2)παρουσιάζει ιδιαίτερο ενδιαφέρον καθώς έχει συσχετισθεί με τη δημιουργία της φλεγμονής από τότε που ταυτοποιήθηκε (1989). Εμφανίζεται σε μεγάλη συγκέντρωση στα αρθρικά κύτταρα καθώς και στο πλάσμα των ασθενών με στεφανιαία νόσο. Για το λόγο αυτό, μπορεί να χρησιμοποιηθεί ως μέσω για την πρόβλεψη τέτοιων ασθενειών. Στο εργαστήριο του καθηγητή Γ. Κόκοτου έχει συντεθεί μια σειρά ενώσεων που φέρουν την χαρακτηριστική 2-οξοαμιδική ομάδα και έχουν δράση έναντι διαφόρων μελών των φωσφολιπασών Α2. Πρόσφατα, ένα 2-οξοαμιδικό παράγωγο της (S)-λευκίνης GK126 έδειξε ισχυρή ανασταλτική δράση έναντι της GIIA sPLA2. Στην παρούσα εργασία, η δομή αυτής της ένωσης χρησιμοποιήθηκε για τον σχεδιασμό νέων ενώσεων με πιθανή ανασταλτική δράση έναντι του ενζύμου. Πειράματα προσομοίωσης της μοριακής πρόσδεσης αυτών των ενώσεων, πραγματοποιήθηκαν με τη βοήθεια του προγράμματος GOLD 5.2. Το πρόγραμμα GOLD επιλέχθηκε ως καταλληλότερο για αυτές τις ενώσεις εφόσον είχαν προηγηθεί συγκριτικά πειράματα προσομοίωσης γνωστών αναστολέων με τα προγράμματαMAESTRO και Sybyl. Οι ενώσεις που είχαν ευνοϊκά αποτελέσματα στα insilico πειράματα, συντέθηκαν και η δράση τους αξιολογήθηκε in vitro. Το 2-οξοαμιδικό παράγωγο της (S)-βαλίνης είχε ισχυρή και εκλεκτική ανασταλτική δράση έναντι της GIIA sPLA2. Για το λόγο αυτό, ο τρόπος πρόσδεσης της ένωσης μελετήθηκε σε πειράματα προσομοίωσης της μοριακής δυναμικής με τη βοήθεια του προγράμματος AMBER12.Επίσης, στα πλαίσια της παρούσης εργασίας μελετήθηκε η πιθανή ανασταλτική δράση των παραγώγων της κουμαρίνης και της κινολινόνης. Τα παράγωγα αυτά σχεδιάστηκαν με βάση τη δομή γνωστών ινδολικών αναστολέων της GIIA sPLA2. Πειράματα προσομοίωσης της μοριακής πρόσδεσης στο ενεργό κέντρο του ενζύμου πραγματοποιήθηκαν με τις δομές των νέων υποψήφιων αναστολέων. Τα πειράματα αυτά έγιναν με την βοήθεια του προγράμματος GOLD. Από τα αποτελέσματα προέκυψαν ενώσεις, οι οποίες μπορεί να αποτελέσουν νέους συνθετικούς στόχους.
Υβριδικά αυτο-οργανούµενα νανοσυστήµατα από συµπολυµερή κατά συστάδες
Authors: Βλάσση Ελένη
Published: September 2021

Στην παρούσα διδακτορική διατριβή µελετήθηκαν η δοµή και οι ιδιότητες υβριδικών αυτο-οργανούµενων συστηµάτων που αποτελούνται από συµπολυµερή κατά συστάδες και ανόργανα ή βιολογικά υλικά (όπως φάρµακα, νουκλεϊκά οξέα ή πρωτεΐνες κ.ά.). Με αφορµή τις ιδιαίτερες και ενδιαφέρουσες ιδιότητες των συµπολυµερών κατά συστάδες πραγµατοποιήθηκαν σειρές συνθέσεων που βασίζονται στην 2-µεθυλο-2-οξαζολίνη (2-methyl-2-oxazoline, MeOx) ή το αιθυλενοξείδιο (ethylene oxide, EO). Πρωταρχικώς, πραγµατοποιήθηκε µερική υδρόλυση των βαθµωτών συµπολυµερών (gradientcopolymers) πολυ(2-µέθυλο-2-οξαζολίνη)ς και πολύ(2-φαίνυλο-2-οξαζολίνη)ς (poly(2-methyl-2-oxazoline)-grad-poly(2-phenyl-2-oxazoline), MPOx), κατά την οποία εισάγονται κατιοντογενείς οµάδες αιθυλενιµίνης (ethylene imine, -EI) στις αλυσίδες των αρχικών συµπολυµερών. Πραγµατοποιήθηκε µελέτη της δοµής και των ιδιοτήτων τους σε διάφορα βιολογικά διαλύµατα όπως υδατικά, αλατούχα φωσφορικά ρυθµιστικά(phosphate buffered saline, PBS) καθώς και της σύµπλεξης των διαλυµάτων αυτών µε τις πρωτεΐνες εµβρυϊκού ορού βοοειδούς (fetal bovine serum, FBS) και µε το δεσοξυριβονουκλεϊκό οξύ (deoxyribonucleic acid, DNA). Ακολούθησαν η σύνθεση µιας σειράς συµπολυµερών κατά συστάδες από πολυ(αιθυλενοξείδιο) και πολυ(2-φαίνυλο-2-οξαζολίνη) (PEO-b-PPhOx), µε κατιοντικό πολυµερισµό και µε απαρχητή το τοσυλικό-πολυ(αιθυλενοξείδιο) (PEO-tosylate). Μετά τον χαρακτηρισµό των συµπολυµερών µε διάφορες µεθόδους (1Η ΝΜR, GPC, FTIR), µελετήθηκαν τα υδατικά τους διαλύµατα. Εν συνεχεία, πραγµατοποιήθηκε σύνθεση τεταρτοταγοποιηµένων πολυµερών που βασίζονται σε διαφορετικές αρχιτεκτονικές πολυ(χλωροµεθυλοστυρενίου)(poly(chloromethylstyrene), PCMS) χρησιµοποιώντας το 1-βουτυλο-ιµιδαζόλιο (1-butylimidazole, NBIZ) ως παράγοντα τεταρτοταγοποίησης. Αφού αναλύθηκαν τα µοριακά τους χαρακτηριστικά, µελετήθηκε η συµπεριφορά αυτών των πολυµερών, σε υδατικάµέσα (µεταβάλλοντας παραµέτρους όπως η ιοντική ισχύς, η θερµοκρασία, το pH και η συγκέντρωση) και άλλα βιολογικά διαλύµατα (PBS, PBS-FBS). Η µελέτη της δοµής και των ιδιοτήτων πραγµατοποιήθηκε και για τα σύµπλοκα που σχηµατίζονται µε το DNA,για να διερευνηθεί τυχόν χρήση αυτών των συστηµάτων στη βιοτεχνολογία (π.χ. ως νανοφορείς πρωτεϊνών και γονιδίων). Εν κατακλείδι, σειρές συµπολυµερών κατά συστάδες (HMPOx, PEO-b-PPhOx και PI-bPEO) µελετήθηκαν ως προς την αλληλεπίδραση µε DNA, φάρµακα (όπως η ινδοµεθακίνη), µαγνητικά νανοσωµατίδια (όπως γ-Fe2O3) και σύµπλοκα νικελίου. Αφού ευρέθησαν οι κατάλληλες αναλογίες των συστατικών που οδηγούν σε σταθερά υβριδικά κολλοειδή συστήµατα, ακολούθησε ο φυσικοχηµικός χαρακτηρισµός (µε µεθόδους σκεδάσεως φωτός, φθορισµοµετρίας, φασµατοσκοπίας) σε υδατικά, PBS και PBS-FBS διαλύµατα.
Σύνθεση πολύπλοκων μακρομοριακών αρχιτεκτονικών με συνδυασμό ανιοντικού πολυμερισμού και πολυμερισμού μετάθεσης διάνοιξης δακτυλίου ROMP
Authors: Θεοδοσόπουλος Γεώργιος
Published: September 2021

Στην παρούσα διατριβή πραγματοποιήθηκε σύνθεση και μελέτη πολύπλοκων μακρομοριακών αρχιτεκτονικών τύπου βούρτσας και συγκεκριμένα πολυμακρομονομερών. Η σύνθεση των δομών αυτών επετεύχθη με την εφαρμογή δύο ζωντανών και ελεγχόμενων τεχνικών, του ανιοντικού πολυμερισμού και του πολυμερισμού μετάθεσης διάνοιξης δακτυλίου (ROMP). Οι τελικές δομές παρασκευάσθηκαν με τη μέθοδο του εμβολιασμού μέσω μακρομονομερών. Αρχικά τα μακρομονομερή συντέθηκαν με ανιοντικό πολυμερισμό και ακολούθως τα μονοακροδραστικά μακρομονομερή υποβλήθηκαν σε πολυμερισμό μετάθεσης διάνοιξης δακτυλίου χρησιμοποιώντας καλά καθορισμένους και ευρέως εφαρμοσμένους καταλύτες ρουθυνίου Grubbs. Συντέθηκαν πολυμακρομονομερή πολυαιθυλενοξειδίου (PEOPM), πολυστυρενίου (PSPM), πολυ(tert-βουτοξυστυρενίου) (PtBOSPM), πολυ(2-βινυλοπυριδίνης) (P2VPPM) καθώς και συμπολυμακρομονομερή πολυαιθυλενοξειδίου-πολυ(tert-βουτοξυστυρενίου) και πολυστυρενίου-πολυ(tert-βουτοξυστυρενίου). Τα πολυμακρομονομερή PEOPM, υποβλήθηκαν σε θερμικές μελέτες και εξετάσθηκε η επίδραση των διαφόρων μεταβλητών του πειράματος για τη σύνθεση αυτών. Στα πολυμακρομονομερή πραγματοποιήθηκε αποπροστασία της τεταρτοταγούς βουτόξυ ομάδας οδηγώντας στη δημιουργία των πολυμακρομονομερών πολυ(υδροξυστυρενίου). Οι τεχνικές σύνθεσης πολυμακρομονομερών εφαρμόσθηκαν και σε φύλλα γραφενίου οδηγώντας στη σύνθεση νανοσύνθετων πολυμερικών δομών γραφενίου.Τα πολυμακρομονομερή χαρακτηρίστηκαν με GPC, NMR, DSC, TGA, FTIR και όπου ήταν δυνατό με MALDI-Tof MS.